CELEX: 32020D0433
Language: da
Date: 2020-03-12 00:00:00
Title: Kommissionens gennemførelsesafgørelse (EU) 2020/433 af 12. marts 2020 om forlængelse af den foranstaltning, det svenske kemikalieagentur har truffet med henblik på tilladelse til tilgængeliggørelse på markedet og anvendelse af det biocidholdige produkt Care Plus Mosquito Net, jf. Europa-Parlamentets og Rådets forordning (EU) nr. 528/2012 (meddelt under nummer C(2020) 1342) (Kun den svenske udgave er autentisk)

24.3.2020   
               
               
                  DA
               
               
                  Den Europæiske Unions Tidende
               
               
                  L 88/8
               
            
         KOMMISSIONENS GENNEMFØRELSESAFGØRELSE (EU) 2020/433
         af 12. marts 2020
         om forlængelse af den foranstaltning, det svenske kemikalieagentur har truffet med henblik på tilladelse til tilgængeliggørelse på markedet og anvendelse af det biocidholdige produkt Care Plus Mosquito Net, jf. Europa-Parlamentets og Rådets forordning (EU) nr. 528/2012
         
            
               (meddelt under nummer C(2020) 1342)
            
         
         (Kun den svenske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 55, stk. 1, tredje afsnit, og
         ud fra følgende betragtninger:
         
                     (1)
                  
                  
                     Den 25. september 2019 vedtog det svenske kemikalieagentur (»den kompetente svenske myndighed«) en afgørelse i overensstemmelse med artikel 55, stk. 1, første afsnit, i forordning (EU) nr. 528/2012 med henblik på tilgængeliggørelse på markedet og anvendelse af det biocidholdige produkt Care Plus Mosquito Net, et myggenet imprægneret med aktivstoffet permethrin (»foranstaltningen«), indtil den 23. marts 2020. Den kompetente svenske myndighed gav Kommissionen og de øvrige medlemsstaters kompetente myndigheder meddelelse om foranstaltningen og begrundelsen herfor, jf. artikel 55, stk. 1, andet afsnit, i nævnte forordning.
                  
               
                     (2)
                  
                  
                     Ifølge oplysningerne fra den kompetente svenske myndighed var foranstaltningen nødvendig for at beskytte folkesundheden. Anvendelsen af myggenet, som er imprægneret med permethrin, skal beskytte mennesker mod stikkende og bidende insekter for at forhindre, at smittebærende insekter overfører patogener til mennesker, hvilket udgør en risiko for folkesundheden. I henhold til betingelserne i foranstaltningen må produktet kun gøres tilgængeligt for vaccinationsklinikker og kun sammen med instruktion til brugerne i korrekt anvendelse og sikker bortskaffelse, og efter undtagelsesperioden skal den, som foranstaltningen er rettet til, hvis den kompetente svenske myndighed anmoder herom, give oplysninger om antallet af net, der er distribueret til vaccinationsklinikkerne.
                  
               
                     (3)
                  
                  
                     Den 26. november 2019 modtog Kommissionen i overensstemmelse med artikel 55, stk. 1, tredje afsnit, i forordning (EU) nr. 528/2012 en begrundet anmodning fra den kompetente svenske myndighed om forlængelse af foranstaltningen. Anmodningen blev fremsat på grundlag af den fortsatte bekymring over, at folkesundheden kan bringes i fare af vektorbårne sygdomme efter den 23. marts 2020 samt på grundlag af argumentet om, at det biocidholdige produkt Care Plus Mosquito Net er af afgørende betydning for at modvirke den fare, som vektorbårne sygdomme udgør.
                  
               
                     (4)
                  
                  
                     Ifølge oplysningerne fra den kompetente svenske myndighed gør alternativerne til bekæmpelse af insektvektorer (f.eks. anvendelse af afskrækningsmidler eller ikkeimprægnerede myggenet) det ikke muligt i tilstrækkeligt omfang at bekæmpe de pågældende smittebærende insekter.
                  
               
                     (5)
                  
                  
                     Afskrækningsmidler kan ikke beskytte hele den menneskelige krop døgnet rundt på grund af begrænsningen af antallet af anvendelser pr. dag og det faktum, at midlerne ikke bør anvendes på visse dele af kroppen. Mennesker med følsom eller beskadiget hud kan opleve problemer med irritation, når de anvender afskrækningsmidler. Derudover må afskrækningsmidlerne kun anvendes i begrænset omfang til visse aldersgrupper, f.eks. småbørn. Ubehandlede myggenet giver ikke fuld beskyttelse mod insekter, da disse net ikke sikrer, at insekter, der sidder på nettet, ikke kan angribe kropsdele, der kan nås gennem nettet. Ubehandlede net kan også tilskynde mennesker til selv at imprægnere nettene med biocidholdige produkter. En sådan ukontrolleret og udokumenteret anvendelse kan udgøre en risiko for menneskers sundhed og for miljøet.
                  
               
                     (6)
                  
                  
                     Der er indgivet en ansøgning om EU-godkendelse af det biocidholdige produkt Care Plus Mosquito Net til Det Europæiske Kemikalieagentur, med den danske myndighed som kompetent vurderingsmyndighed, og ansøgningen er stadig under behandling. En EU-godkendelse af dette biocidholdige produkt vil udgøre en permanent løsning for fremtiden, også for Sverige, men der er stadig brug for lang tid til at vurdere ansøgningen, før godkendelsen kan bevilges.
                  
               
                     (7)
                  
                  
                     Den kompetente svenske myndighed bør derfor have mulighed for på visse betingelser at forlænge foranstaltningen med højst 550 dage.
                  
               
                     (8)
                  
                  
                     Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
                  
               VEDTAGET DENNE AFGØRELSE:
         
            Artikel 1
            Det svenske kemikalieagentur kan forlænge foranstaltningen til og med den 25. september 2021 med henblik på tilgængeliggørelse på markedet og anvendelse af det biocidholdige produkt Care Plus Mosquito Net for at forhindre, at smittebærende insekter overfører patogener til mennesker, forudsat at agenturet sikrer, at produktet kun tilgængeliggøres og anvendes under agenturets overvågning.
         
         
            Artikel 2
            Denne afgørelse er rettet til Kongeriget Sverige.
         
         
            Udfærdiget i Bruxelles, den 12. marts 2020.
            
               
                  På Kommissionens vegne
               
               Stella KYRIAKIDES
               
                  Medlem af Kommissionen
               
            
         
         
            (1)  EUT L 167 af 27.6.2012, s. 1.